和人雪意
作者：李之儀
朝代：宋

paragraphs: 雪意與春約，野情因物裁。
輒將無窮思，聊摛有限才。
雲容忽破碎，山色如招回。
携持固夙昔，端爲此濟來。
歲晚君羈旅，微君誰我陪。
祇恐造化工，特地吹葭灰。
一剖不復收，寂爾爲之胚。
戢戢競秀發，翩翩絕嫌猜。
恍然徙倚間，浩蕩心胸開。
境界適何許，次第分隅隈。
高足超日觀，塗如下離堆。
四顧始無間，忽覺驚初雷。
有形均難悉，無物非蒿萊。
却應求仙源，失路迷天台。
波臣復笑屈，市門徒德梅。
庶幾未始得，掇拾同舉杯。
攘袂即千古，一醉姑相媒。